Verteller: Jesus se koms na die aarde was God se belofte aan die verlore mens. Die belofte van ŉ Messias wat sy volk sou bevry. Baie mense het dit nie in die ou tyd nie reg verstaan nie. Hulle het gedink die Messias sou ŉ aardse koning wees. God se plan was egter baie groter. In sy groot genade stuur Hy sy Seun as hemelse koning aarde toe. So bevry Hy ons van ons aardse lewe vol sonde, pyn, droefheid en smarte. God se Raad word nooit gekeer nie. Jesus kom aarde toe om ons deel van sy hemelse koninkryk te maak. Kom ons lees hoe dié wonderlike belofte vervul is.. En waarom sy geboorte soveel genade vir ons mense op aarde gebring het.
Voorleser: So was die verwagting dat die Messias uit die geslag van Dawid sou wees volgens die belofte wat aan die Here aan Dawid gemaak het ons lees daarvan in 2 Samuel 7:13,14: Hy sal vir my Naam ’n huis bou, en Ek sal sy koningskap vir altyd laat voortbestaan. Ek sal vir hom ’n vader wees en hy sal vir My ’n seun wees.
Voorleser : Jesaja 9:5-6 : “Vir ons is ’n Seun gebore, aan ons is ‘n Seun gegee; Hy sal heers, en Hy sal genoem word: Wonderbare Raadsman, Magtige God, Ewige Vader, Vredevors. Sy heerskappy sal uitbrei, en Hy sal vir altyd vrede en voorspoed bring. Hy sal op die troon van Dawid sit en oor sy koninkryk regeer. Hy sal dié koninkryk vestig en in stand hou deur reg en geregtigheid, van nou af en vir altyd. Daarvoor sal die onverdeelde trou van die Here die Almagtige sorg”.
Verteller: Die tyd wat Jesus op aarde was vir Hom ŉ diep lyding. Die mense het net nie verstaan van watter koninkryk Hy vertel nie. Selfs sy dissipels wat elke dag saam met Hom was, het nie aanvanklik verstaan nie – totdat Petrus op ŉ dag verstaan: Jesus is die Messias en Hy is deur God gestuur om al die Ou Testamentiese beloftes te vervul. Hierdie belydenis sê Jesus is steeds die Rots waarop ons vandag die kerk bou. Daarom sal die poorte van die doderyk dit nie oorweldig nie!